แรงขายหุ้น “พลังงาน-สื่อสาร” ฉุด SET ปิดลบ 4 จุด คาดพรุ่งนี้แกว่งไซด์เวย์
SET ปิดลบ 4 จุด รับแรงขายหุ้นกลุ่มพลังงาน จากข่าวกลุ่มโอเปคเล็งเพิ่มกำลังการผลิต และแรงขายหุ้นสื่อสาร TRUE และ DTAC หลังแจ้งยกเลิกการทำเทนเดอร์ฯ ออกมากดดัน ขณะที่แนวโน้มพรุ่งนี้คาดตลาดแกว่งไซด์เวย์ พร้อมให้แนวต้าน 1,630 จุด แนวรับ 1,610 จุด
SET ปิดลบ 4 จุด รับแรงขายหุ้นกลุ่มพลังงาน จากข่าวกลุ่มโอเปคเล็งเพิ่มกำลังการผลิต และแรงขายหุ้นสื่อสาร TRUE และ DTAC หลังแจ้งยกเลิกการทำเทนเดอร์ฯ ออกมากดดัน ขณะที่แนวโน้มพรุ่งนี้คาดตลาดแกว่งไซด์เวย์ พร้อมให้แนวต้าน 1,630 จุด แนวรับ 1,610 จุด
22 พ.ย. 2565

นายชาญชัย พันทาธนากิจ ผู้ช่วยผู้อำนวยการ สายงานวิจัย บล.เอเซีย พลัส กล่าวว่า ตลาดหุ้นไทยในวันนี้ปรับลง โดยเฉพาะในช่วงบ่ายพักตัวลงมา โดยมีแรงขายหุ้นขนาดใหญ่ โดยเฉพาะ กลุ่มพลังงาน จากราคาน้ำมันที่ปรับลดลงหลังมีข่าวซาอุดิอาราเบียและกลุ่มโอเปคเตรียมเพิ่มกำลังการผลิตน้ำมัน อีกทั้งยังมีแรงขายจากหุ้นกลุ่มสื่อสารอย่าง TRUE-DTAC หลังแจ้งยกเลิกการทำเทนเดอร์ฯ ออกมากดดัน
ขณะที่ปัจจัยแวดล้อมต่างประเทศ ความกังวลต่อการขึ้นดอกเบี้ยของธนาคารกลางสหรัฐฯ (เฟด) ลดลง แต่มีความกังวลจากจีนกลับมาใช้มาตรการเข้มงวดคุมสถานการณืโควิดหลังพบผู้เสียชีวิตเป็นครั้งแรกในรอบ 6 เดือน และจำนวนผู้ติดเชื้อเร่งตัวสูงขึ้น ซึ่งเป็นความเสี่ยงต่อการฟื้นตัวของเศรษฐกิจโลก ขณะที่แรงซื้อจากต่างชาติอาจจะลดลงไปและมีการสลับขายออกมาบ้างในบางช่วง ส่วนตลาดหุ้นอื่นในภูมิภาคเอเชียวันนี้เคลื่อนไหวบวกและลบสลับกัน
สำหรับแนวโน้มตลาดหุ้นไทยในวันพรุ่งนี้คาดแกว่งไซด์เวย์ เนื่องจากยังไม่มีปัจจัยใหม่เข้ามาช่วยผลักดันดัชนีให้ปรับตัวขึ้นไปได้ต่อ ประกอบกับในช่วงปลายสัปดาห์นี้เป็นช่วงวันหยุดทำการของตลาดหุ้นสหรัฐฯ ในเทศกาล Thanksgiving ทำให้การซื้อขายในช่วงกลางถึงปลายสัปดาห์นี้อาจจะเบาบางลงบ้าง โดยให้แนวต้าน 1,630 จุด แนวรับ 1,610 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
AOT มูลค่าการซื้อขาย 2,122.03 ล้านบาท ปิดที่ 74.50 บาท ลดลง 0.25 บาท
BANPU มูลค่าการซื้อขาย 1,938.92 ล้านบาท ปิดที่ 12.80 บาท เพิ่มขึ้น 0.20 บาท
TRUE มูลค่าการซื้อขาย 1,840.75 ล้านบาท ปิดที่   4.60 บาท ลดลง 0.38 บาท
PTTEP มูลค่าการซื้อขาย 1,719.54 ล้านบาท ปิดที่ 185.00 บาท ลดลง 1.50 บาท
DTAC มูลค่าการซื้อขาย 1,707.73 ล้านบาท ปิดที่ 40.25 บาท ลดลง 4.50 บาท